Mesto Nitra v priebehu marca ukončilo dlhodobý projekt s názvom Vzdelávanie pre budúcnosť – budovanie digitálnych zručností pedagógov. Od apríla 2021 sa doň okrem Nitry zapojili aj mesto Zlaté Moravce a Regionálne centrum podpory učiteľov.
Cieľom projektu bolo pomôcť učiteľom základných škôl pri využívaní digitálnych nástrojov. "A to nielen vo vzdelávaní, ale aj pri budovaní svojho vzťahu so žiakmi, rozvíjaní ich osobností, vedomostí a mäkkých zručností," uviedol hovorca mesta Nitra Tomáš Holúbek.
Ako doplnil, v rámci projektu vzniklo 21 ukážkových hodín s inšpiratívnymi učiteľmi zo Slovenska, Českej republiky a Poľska. "Bola tiež vytvorená databáza digitálnych nástrojov na online a offline vzdelávanie, databáza otvorených vzdelávacích zdrojov a sprievodca digitálnym vzdelávaním. Súčasťou boli aj tri konferencie, na ktorých okrem digitalizácie rezonovali témy, ako kreatívne myslenie, inklúzia či charakterové vzdelávanie," doplnil Holúbek.
(tasr)